کوئٹہ (خ ن) صوبائی وزیر داخلہ و پی ڈی ایم اے میر ضیاءاللہ لانگو کورونا نا تالانی ءِ توننگ کن حکومت نا کنڈ آن عزم انا درشانی ءِ کرسا پارینے کہ صوبائی حکومت ناکنڈآن کورونا نا توننگ کن وخت و جوان گام گیج و بست وبند آتا سوب آن کورونا دین ءِ توننگ مسنے‘ ہرانا ذکر ءِ وزیراعظم عمران خان ہم کرینے۔ دا خیال آتادرشانی ءِ او مستونگ نواب غوث بخش میموریل ہسپتال مستونگ، ڈسٹرکٹ ہیڈ کوارٹر ہسپتال قلات، شہیدمیرزیب انٹر کالج کوٹ لانگو نا دورہ و قلات اٹ احساس ایمرجنسی پروگرام نا رد اٹ غریب آتے ٹی کمکی پیسہ بشخنگ نا وخت آ ہیت وگپ کرسا کرے۔ وزیرداخلہ مستونگ و قلات نا ڈسٹرکٹ ہیڈ کوارٹرہسپتال تے ٹی جوڑ کروک آئسولیشن وارڈ آتا جاچ ءِ ہم ہلک و ہموڑے ساڑی آسراتی و بست وبند آتا جاچ ءِ ہلک۔ داوخت آ اوڑتون ڈپٹی کمشنر قلات شیہک بلوچ‘ ڈپٹی کمشنر مستونگ محبوب احمد‘ ڈسٹرکٹ ہیلتھ آفیسر ڈاکٹر محمد نسیم‘ ڈاکٹر نصراللہ لانگو وایلو افسر آک تُد ئسر۔
